Birgitte Josefsen (V), 2008-11-13:
Indlægget starter som følger, og jeg vil gerne citere
: »Alle patienter skal sikres adgang til sundhedsvæsenet uden urimelige ventetider. Særligt korte, veltilrettelagte og effektive patientforløb skal ikke kun tilbydes kræft- og hjertepatienter eller patienter, der tilfældigvis har lidelser, hvor der er et behandlingstilbud på et privat sygehus.
Det private og offentlige sundhedsvæsen bør arbejde som hinandens supplement, …
« Det er faktisk nogle kloge ord, som vi i Venstre hilser meget velkommen, fordi man netop ikke alene skal fokusere på de livstruende sygdomme, men på sygdomme generelt, og sikre både kvaliteten og sikre, at ventetiden bliver så kort som overhovedet muligt.
Vi skal nemlig arbejde målrettet for at forbedre det danske sundhedsvæsen på alle niveauer, og målet skal være, at alle får en hurtig behandling.
Men det betyder jo ikke, at vi alene skal bestemme, hvornår det er, den enkelte ønsker at få behandlingen.
Vi skal også arbejde på, at kvaliteten altid bliver højere og højere og bedre og bedre, og at det er et skattefinansieret sundhedsvæsen, hvor alle kan gå ind af døren uden at skulle lukke tegnebogen op.
Men der bør, som der altid har været, også være plads til, at den private sektor kan virke som et supplement til det offentlige sundhedsvæsen.
Vi har i Danmark privatpraktiserende familielæger, privatpraktiserende speciallæger, privatpraktiserende fysioterapeuter og privatpraktiserende tandlæger, og jeg går ikke ud fra, at nogen i denne sal ønsker at ændre på det unikke system.
Ca. 20 mia. kr. ekstra er der investeret i sundhedssektoren siden 2001, og det er et kæmpe beløb, nemlig for 20.000 mio. kr. mere sundhed.
For det er jo det, der er sandheden: Der er investeret i sundhed, og vi ønsker, at der sker yderligere investeringer.
behandling og kvalitet skal altid være i højsædet.
Vi har da heldigvis fået meget for de penge, der allerede nu er investeret.
Aldrig er så mange blevet behandlet hvert eneste år som nu.
Aldrig har vi haft så god en kræftbehandling som nu; aldrig har vi haft så god en behandling på hjerteområdet som nu.
Det skal ikke være udtryk for, at vi er nået i mål, for det gør vi aldrig; vi skal altid arbejde på at gøre det endnu bedre.
Det går den rigtige vej, og det skal det fortsætte med at gøre, for i Venstre bliver vi aldrig færdige med eller trætte af at tale om sundhed og vise handling for at øge behandlingsmulighederne for hver enkelt dansker, der har brug for at frekventere lægen eller sygehuset.
Den praktiserende læge og Danske Regioner som driftsansvarlig på behandlingsområdet er grundstammen, de får i mange situationer hjælp af de private aktører på markedet, og det er et fint udtryk for et godt privat og offentligt samarbejde, hvor det offentlige har serveretten, og hvor det er patienten, det handler om, og ikke systemet.
Det er det sundhedsvæsen, vi i Venstre vil bygge videre på, bygge ud og bygge til, og vi leder konstant efter nye veje og nye løsninger til patienterne, og vi overlader meget gerne populismen til andre, for i Venstre handler det om at sikre behandling og tryghed for alle, der har brug for at få leveret sundhedsydelser.
Så vil jeg gerne fremsætte et forslag til vedtagelse, og forslaget fremsættes på vegne af Venstre, De Konservative, Dansk Folkeparti og Liberal Alliance:
Forslag til vedtagelse »Folketinget konstaterer, at det offentlige sundhedsvæsen siden 2001 er løftet med ca. 18. mia. kr.
De offentlige sygehuse vil også fremover udgøre kernen i det danske sygehusvæsen, men de private sygehuse og klinikker kan også indgå som en del af det offentlige sundhedstilbud.
Folketinget bemærker, at den lige og lette adgang til sundhedsvæsenet er sikret gennem skattefinansieringen af sundhedsydelserne, og at det udvidede frie sygehusvalg har bidraget til at skabe større lighed i adgangen til sundhedsydelser.
Folketinget konstaterer, at regeringen har iværksat et arbejde, der skal sikre størst mulig grad af fair konkurrence mellem offentlige og private sygehuse.